རྗེ་ཀུན་དགའ་རྒྱལ་མཚན་ལ་བསྟོད་པ། ༅།། ཤྲཱི་ཡ་སེསྟུ། མང་ཐོས་ཀུན་ལ་སྦྱངས་པའི་རྣམ་དཔྱོད་ནི། །རབ་དགའི་སྤོབས་པས་རྒྱལ་བ་དགྱེས་མཛད་ཅིང། །དགེ་མཚན་དཔལ་ཡོན་བཟང་པོའི་རྣམ་དཀར་གྱིས། །འགྲོ་བའི་ཡིད་དབང་འདྲེན་མཁས་ཁྱོད་ཕྱག་འཚལ། །ཡོངས་འཛིན་ཀུན་གྱི་དགའ་བའི་འཛུལ་ཞལ་ལས། །རྒྱལ་བའི་བསྟན་འཛིན་མཚན་མཆོག་དོན་ལྡན་དཔལ། །སྐལ་བཟང་དབང་པོའི་འདྲེན་པ་ཉེར་དགོངས་ནས། །བསྟོད་བཀུར་བསྔགས་པའི་ཡུལ་གྱུར་ཁྱོད་ཕྱག་འཚལ། །གཞུང་ལུགས་ཀུན་ལ་དགའ་མགུར་གཟིགས་པའི་ཆ། །རྒྱལ་བ་སྲས་བཅས་དགོངས་དོན་རྨད་བྱུང་བ། །ཇི་བཞིན་མཚན་གཞིར་བཞག་པའི་ཚིག་འབྲུའི་དཔལ། །བརྗོད་ཚུལ་བཟང་པོ་སྩོལ་མཁས་ཁྱོད་ཕྱག་འཚལ། །རིགས་པ་ཀུན་ཏུ་འབྱེད་ཚེ་སྤྲོ་བའི་གཞུང། །ཕས་རྒོལ་སྙིང་ལ་ཞུགས་པའི་ལེགས་བྱས་ཀྱིས། །རྩོད་ལས་རྒྱལ་བའི་མཚན་ཐོབ་སྙན་པའི་དཔལ། །སྨྲ་མཁས་བཟང་པོར་གྱུར་པ་ཁྱོད་ཕྱག་འཚལ། །ཀུན་ལ་ཡིད་དགའི་གསུང་སྙན་ལྡེམ་པའི་ཚིག །བཤད་སྒྲུབ་རྒྱལ་མཚན་འཛུགས་ལ་རྗེས་དགོངས་ནས། །དཔལ་གྱི་འབྱུང་གནས་རང་ལུགས་བཟང་པོའི་བཅུད། །སྟོན་མཛད་གོང་མའི་ཁྲིར་འཁོད་ཁྱོད་ཕྱག་འཚལ། །བསྐྱེད་རྫོགས་ཀུན་གྱི་ལྡུམ་རའི་དགའ་ཚལ་དེར། །རྒྱལ་བའི་མཚན་དཔེའི་དཔལ་མངའ་ཟུང་འཇུག་སྐུ། །ཉམས་ལེན་བཟང་པོ་རིམ་གཉིས་རྣལ་འབྱོར་ལ། །ཉིན་མཚན་གཡེལ་བ་མེད་པ་ཁྱོད་ཕྱག་འཚལ། །དེ་ལྟར་ཀུན་ནས་བསྔགས་པའི་དགའ་བའི་ངག །གཞན་གཞུང་ལས་རྒྱལ་མཚན་གཞི་གྲུབ་མཐའི་དཔལ། །བཅོས་མེད་བཟང་པོ་དད་ལྡན་གདུལ་བྱ་ལ། །འཆད་ཅིང་སྟོན་པའི་གནས་ལ་དབང་འབྱོར་ཤོག །ཚིགས་བཅད་རེ་རེར་ཡང་མཚན་སྤེལ་ཏེ་གྲོལ་མཆོག་གི་བློ་མཚོ་ལས་སོ། །